Source: http://www.dimokratiki.gr/23-10-2017/ine-gsee-dodekanisou-kathysterisi-katavolis-dedoulevmenon-os-katangelia-symvasis/
Timestamp: 2018-04-23 23:03:05+00:00
Document Index: 515034

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

ΙΝΕ / ΓΣΕΕ Δωδεκανήσου: "Καθυστέρηση καταβολής δεδουλευμένων ως καταγγελία σύμβασης" - Δημοκρατική της Ρόδου
23 Οκτωβρίου 2017 12:12 μμ | Δήμητρα-Μαρίλια Φούρλα
Ταχεία εκδίκαση εργατικών διαφορών»
Δυνατότητα επιδότησης ανεργίας σε περιπτώσεις καταγγελίας σύμβασης λόγω μονομερούς (από τον εργοδότη) βλαπτικής μεταβολής των όρων της.
Με το άρθρο 51 του Ν. 4488/2017 προβλέπεται η δυνατότητα επιδότησης ανεργίας από τον ΟΑΕΔ και των εργαζομένων εκείνων που ασκούν το δικαίωμα που τους παρέχει το άρθρο 7 του Ν. 2112/1920 (Α’ 67), θεωρώντας δηλαδή τη μονομερή (από τον εργοδότη) βλαπτική μεταβολή των όρων εργασίας τους ως καταγγελία της σχέσης εργασίας τους από τον εργοδότη. Στην περίπτωση αυτή και εφόσον συντρέχουν οι εκ του νόμου προβλεπόμενες προϋποθέσεις επιδότησης ανεργίας, ο άνεργος επιδοτείται από τον ΟΑΕΔ εάν, μαζί με την αίτηση για επιδότηση, προσκομίσει στον ΟΑΕΔ την εξώδικη δήλωση με την οποία άσκησε το προαναφερόμενο δικαίωμά του, καθώς και αποδεικτικό έγγραφο της κοινοποίησής της στον εργοδότη. Η 60ήμερη προθεσμία για την υποβολή στον ΟΑΕΔ της αίτησης για επιδότηση ανεργίας ξεκινά από την κοινοποίηση της εξώδικης δήλωσης στον εργοδότη.
Επίσης, ο άνεργος οφείλει – εντός έξι (6) μηνών από την υποβολή της αίτησης για επιδότηση – να προσκομίσει στην αρμόδια υπηρεσία του ΟΑΕΔ είτε έγγραφα που αποδεικνύουν την εξόφληση της αποζημίωσης απόλυσης από τον εργοδότη είτε την αγωγή που άσκησε κατά του εργοδότη για τη δικαστική διεκδίκηση της αποζημίωσης απόλυσης, με βάση το δικαίωμα που του παρέχει το άρθρο 7 του Ν. 2112/1920. Σε περίπτωση παράβασης της υποχρέωσης αυτής, καθώς και εάν η ασκηθείσα αγωγή δεν γίνει τελεσίδικα δεκτή, η επιδότηση ανεργίας διακόπτεται και τα ήδη καταβληθέντα ποσά επιστρέφονται αναδρομικά. Εντός προθεσμίας εξήντα (60) ημερών από την τελεσιδικία της απόφασης που θα εκδοθεί επί της αγωγής, τόσο ο άνεργος όσο και ο εναγόμενος εργοδότης, εφόσον έχουν ενημερωθεί από τον ΟΑΕΔ για την επιδότηση του ανέργου, υποχρεούνται να προσκομίσουν στον ΟΑΕΔ την εκδοθείσα απόφαση, ειδάλλως επιβάλλεται πρόστιμο ύψους τριακοσίων (300) ευρώ σε βάρος καθενός από τους υπόχρεους.
Τέλος, ο άνεργος μπορεί να επιλέξει με σχετική αίτησή του προς τον ΟΑΕΔ, η οποία κατατίθεται ταυτόχρονα με την προσκόμιση της εξώδικης δήλωσης που προαναφέραμε, αντί να λάβει το επίδομα ανεργίας κατά τα ανωτέρω, να λάβει αναδρομικά το σύνολο της επιδότησης ανεργίας που δικαιούται, εφόσον προσκομίσει στον ΟΑΕΔ δικαστική απόφαση η οποία κάνει τελεσίδικα δεκτή την αγωγή αποζημίωσης απόλυσης που άσκησε κατά του εργοδότη, με βάση το δικαίωμα που του παρέχει το άρθρο 7 του Ν. 2112/1920.
Προώθηση της ταχείας εκδίκασης διαφορών για άκυρη απόλυση και καθυστερούμενους μισθούς – δυνατότητα έκδοσης διαταγής πληρωμής για οφειλόμενους μισθούς
Προωθείται η ταχεία εκδίκαση των αγωγών και των τακτικών ένδικων μέσων επί των διαφορών για άκυρη απόλυση, μισθούς υπερημερίας και καθυστερούμενους μισθούς, τα οποία προσδιορίζονται υποχρεωτικά μέσα σε εξήντα (60) ημέρες από την κατάθεσή τους. Αν αναβληθεί η συζήτηση, αυτή προσδιορίζεται υποχρεωτικά μέσα σε τριάντα (30) ημέρες. Η απόφαση του δικαστηρίου δημοσιεύεται υποχρεωτικά μέσα σε τριάντα (30) ημέρες από τη συζήτηση της αγωγής ή του τακτικού ένδικου μέσου (άρθρο 47 Ν. 4488/2017). Επίσης, προβλέπεται δικονομικά η δυνατότητα έκδοσης από τον εργαζόμενο διαταγής πληρωμής για οφειλόμενους μισθούς, εφόσον η σύναψη της σύμβασης εξαρτημένης εργασίας και το ύψος του μισθού αποδεικνύονται με δημόσιο ή ιδιωτικό έγγραφο ή με απόφαση ασφαλιστικών μέτρων, η οποία εκδόθηκε έπειτα από ομολογία ή αποδοχή της αίτησης από τον οφειλέτη, και εφόσον έχει επιδοθεί έγγραφη όχληση με δικαστικό επιμελητή δεκαπέντε (15) τουλάχιστον ημέρες πριν από την κατάθεση της αίτησης. Η εργασία που αντιστοιχεί στο μισθό για τον οποίο ζητείται η έκδοση διαταγής πληρωμής τεκμαίρεται ότι έχει παρασχεθεί (άρθρα 636Α ΚΠολΔ και 48 Ν. 4488/2017)
Για διατύπωση σχετικών ερωτημάτων στα αναφερόμενα πεδία παρακαλούμε να επικοινωνείτε με το ΙΝΕ / ΓΣΕΕ Δωδεκανήσου, Γ. Μαύρου 7, Ζέφυρος Ρόδου, τηλέφωνα: 22410-70406,7, 8. Οι υπηρεσίες Πληροφόρησης και Συμβουλευτικής παρέχονται δωρεάν.